Maalämpö on auringon lämpöä, joka on ikuista. Maalämpöä kerätään yleensä maalämpökaivosta. Suurten kiinteistöjen maalämpökaivot ovat joskus niin syviä, että niiden keräämä lämpö on osittain peräisin myös maapallon ytimestä, mutta omakotitalojen maalämpökaivot keräävät lähinnä kallioon varastoitunutta auringon säteilyä.
Maalämpökaivo ei kylmene, jos siitä lämmityskaudella otettu lämpö ehtii korvautua kesäisin auringon jälleen lämmittäessä maata. Näin tapahtuu, kun kaivo on mitoitettu oikein, ja se on tarpeeksi kaukana muista maalämpökaivoista. Lisäksi suurissa kiinteistöissä voidaan maalämpöön yhdistää poistoilman lämmön talteenotto, jolloin rakennuksesta ilmanvaihdon mukana poistuva lämpö ohjataan lämpökaivoon lämmittämään kallioperää.
Maalämpökaivo porataan maakerroksen läpi kallioon. Maakerroksessa kaivoa suojaa teräsputki, joka bentonoidaan kiinni kallioon. Oikein rakennettu maalämpökaivo kestää vuosikymmenestä toiseen. Lisäksi järjestelmään tarvitaan maalämpöpumppu ja muita laitteita. Laadukkaan laitteiston käyttöikä on tavallisesti varsin pitkä.